# **Nodiadau i hyfforddwyr: hyfforddiant Grŵp B (diogelu plant ac oedolion)**

## **Cyflwyniad a chefndir**

Mae Gofal Cymdeithasol Cymru wedi bod yn arwain y gwaith o ddatblygu’r [Safonau hyfforddiant, dysgu a datblygu diogelu cenedlaethol](https://gofalcymdeithasol.cymru/adnoddau-canllawiau/diogelu-rhestr/safonau-hyfforddiant-dysgu-a-datblygu-cenedlaethol).

Mae’r safonau wedi’u cynhyrchu gyda grŵp datblygu cenedlaethol sy’n cynrychioli asiantaethau a grwpiau a ganolbwyntiodd ar agweddau penodol y gwaith, gan gynnwys:

* hyfforddiant a grwpiau gorchwyl a gorffen arbenigol y gweithlu
* is-grŵp cynrychiolwyr proffesiynol
* grŵp ffocws gydag aelodau Pobl yn Gyntaf Cymru Gyfan.

Datblygwyd y safonau oherwydd:

* nid oedd unrhyw safonau aml-asiantaeth, cenedlaethol ar gyfer hyfforddiant diogelu yn bodoli
* roedd cynllun, cynnwys a darpariaeth hyfforddiant diogelu ar draws sefydliadau yng Nghymru yn anghyson
* nid oedd yn glir pa hyfforddiant yr oedd ei angen ar y gwahanol lefelau o weithlu diogelu.

## **Ar gyfer pwy mae'r hyfforddiant hwn**

Mae'r hyfforddiant hwn ar gyfer ymarferwyr Grŵp B sy'n treulio amser gyda phobl mewn lleoliad grŵp neu ar sail un-i-un.

Mae Grŵp B yn cynnwys aelodau o staff neu wirfoddolwyr o fewn sefydliad sydd â chyfrifoldeb penodol mewn perthynas â’r bobl y maent yn gweithio gyda nhw. Bydd angen lefel uwch o wybodaeth arnynt na’r rhai yng Ngrŵp A oherwydd eu bod yn ymwneud yn uniongyrchol â phobl.

Mae cynnwys y grŵp hwn yn canolbwyntio ar bedwar maes:

1. diogelu a deddfwriaeth, polisïau cenedlaethol, codau ymddygiad ac ymarfer proffesiynol

1. sut i weithio mewn ffyrdd sy'n diogelu pobl rhag camdriniaeth, niwed ac esgeulustod

1. y ffactorau (arwyddion a symptomau), sefyllfaoedd a gweithredoedd a allai arwain neu gyfrannu at gamdriniaeth, niwed neu esgeulustod.

1. sut i adnabod, adrodd, ymateb a chofnodi pryderon neu honiadau diogelu.

Gellir defnyddio'r hyfforddiant i adnewyddu staff sydd wedi cymryd rhan mewn hyfforddiant diogelu Lefel 2 neu Grŵp B yn flaenorol.

## **Nodau'r cwrs**

Mae’r cwrs wedi’i gynllunio i:

* esbonio'r gwerthoedd allweddol a'r egwyddorion cofiadwy sydd eu hangen ar bobl yng Ngrŵp B i ddiogelu pobl
* rhoi gwybodaeth sylfaenol i bobl sy'n darparu gofal neu gymorth.

**Dylai’r bobl sy’n cymryd rhan yn yr hyfforddiant fynd ymlaen i wneud mwy o hyfforddiant, dysgu a datblygiad sy’n berthnasol i’r unigolion y maent yn eu cefnogi, plant neu oedolion.**

## **Canlyniadau dysgu**

Erbyn diwedd y cwrs, bydd cyfranogwyr yn:

* gallu disgrifio sut i weithio mewn ffyrdd sy'n diogelu pobl rhag camdriniaeth, niwed ac esgeulustod

* gallu esbonio ffactorau, sefyllfaoedd a gweithredoedd a allai arwain neu gyfrannu at gamdriniaeth, niwed neu esgeulustod

* deall rôl deddfwriaeth, polisïau cenedlaethol, codau ymddygiad ac ymarfer proffesiynol mewn diogelu

* gwybod sut i adnabod ac adrodd ar wahanol fathau o gamdriniaeth, esgeulustod a niwed.

## **Y pecyn hyfforddi**

Bydd y pecyn yn rhoi yr adnoddau angenrheidiol i hyfforddwyr redeg cwrs diogelu Grŵp B.

Mae'r pecyn wedi'i gynllunio i fod yn hyblyg, felly gallwch ei addasu a chyfeirio at eich polisïau a'ch gweithdrefnau eich hun.

Dylai'r cwrs fod yn rhyngweithiol, fel bod y bobl sy'n cymryd rhan yn cael hyfforddiant effeithiol ac fel y gall yr hyfforddwr wirio dealltwriaeth a faint mae'r grŵp wedi'i ddysgu.

## **Sut i gynnal yr hyfforddiant hwn**

Mae'r deunyddiau'n cwmpasu chwe awr o hyfforddiant.

Gallwch redeg yr hyfforddiant yn y ffordd sy’n gweddu orau i anghenion y dysgwyr, er enghraifft:

* fel cwrs un-dydd presenoldeb yn unig
* sesiynau byrrach, fel sesiynau dwy awr.

Ni ddylai fod angen i chi ddefnyddio popeth yn y pecyn. Dylai hyfforddwyr ddewis y senarios a'r astudiaethau achos sy'n adlewyrchu'r cyd-destun y maent yn rhedeg y cwrs ynddo orau.

## **Gofynion hyfforddwr ac aseswr**

I fod yn gymwys i redeg y cwrs, a rhoi cymorth a chyngor ar ôl i’r cwrs ddod i ben, rhaid i hyfforddwyr diogelu:

* fod yn gymwys yn alwedigaethol neu’n dechnegol wybodus yn y maes y maent yn darparu hyfforddiant
  + **Rhaid i'r wybodaeth hon fod ar lefel uwch na'r cwrs hyfforddi.**
* fod â profiad credadwy o redeg hyfforddiant
* â phrofiad perthnasol diweddar yn y maes penodol
* cadw eu gwybodaeth am bwnc diogelu yn gyfredol ac yn berthnasol. Mae hynny’n cynnwys:
  + gwneud hyfforddiant adnewyddu diogelu yn rheolaidd
  + mynychu cynadleddau perthnasol
  + darllen ymchwil newydd yn ymwneud â diogelu.

## **Cyfrinachedd**

Dylai hyfforddwyr fod yn ymwybodol y gall rhai pobl sy'n cymryd rhan yn yr hyfforddiant rannu honiadau ac amheuon bwriadol neu anfwriadol yn ystod yr hyfforddiant.

Mae'r cynllun gwers yn y pecyn hwn yn cynnwys gwybodaeth am fod yn glir ynghylch cyfrinachedd a ffiniau yn ystod y cwrs.

Efallai yr hoffech gynnwys ‘seibiant’ ar gyfer unrhyw un sy’n cael ei effeithio gan gynnwys y cwrs a chynnig cymorth i unigolion os ydynt am drafod sefyllfa benodol.

Efallai y bydd hyfforddwyr am ystyried argaeledd staff cymorth wrth gynllunio cyrsiau.

## **Cadw'r pecyn yn gyfoes**

Mae'r wybodaeth yn y pecyn hwn yn gyfredol. Ond, wrth i arferion newid yn barhaus, bydd angen i hyfforddwyr ddiweddaru rhai rhannau o'r pecyn hyfforddi i wneud yn siŵr ei fod yn adlewyrchu materion arfer cyfredol ar yr adeg y cynhelir yr hyfforddiant.